Author: PPP
Company: UVSR

P r e d k l a d a c i a    s p r á v a

	Návrh zákona, ktorým sa mení a dopĺňa zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení zákona č. 95/2000 Z. z. a o zmene a doplnení Zákonníka práce predkladá Ministerstvo práce, sociálnych vecí a rodiny Slovenskej republiky. 

	Pôvodný návrh zákona, ktorým sa mení a dopĺňa zákon  Národnej rady Slovenskej republiky č. 330/1996 Z. z. o bezpečnosti a ochrane zdravia pri práci  vypracoval Úrad bezpečnosti práce Slovenskej republiky podľa Plánu  legislatívnych    úloh   vlády   Slovenskej    republiky     na    rok   1999    a    predložil  ho  30. decembra 1999 vláde Slovenskej republiky na ďalšie legislatívne konanie. Materiál bol prerokovaný v Rade hospodárskej a sociálnej dohody Slovenskej republiky vo februári 2000 s odporúčaním návrh zákona dopracovať a odstrániť duplicitné ustanovenia vo vzťahu k návrhu nového Zákonníka práce.

	Návrh zákona predkladá Ministerstvo práce, sociálnych vecí a rodiny Slovenskej republiky po úprave vo vzťahu k Zákonníku práce a na základe zmeny zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ktorou pôsobnosť Úradu bezpečnosti práce Slovenskej republiky prešla na  Ministerstvo práce, sociálnych vecí a rodiny Slovenskej republiky.
	
Účelom navrhovanej právnej úpravy je úplná implementácia Smernice Rady 89/391/EHS o zavádzaní opatrení na podporu zlepšenia bezpečnosti a ochrany zdravia pracovníkov pri práci, ktorá si vyžiadala zmenu účelu zákona vo vzťahu k vylúčeniu alebo obmedzeniu rizika a faktorov podmieňujúcich vznik pracovných úrazov, chorôb z povolania a iných poškodení zdravia z práce, vymedzenie niektorých pojmov, ustanovenie všeobecných zásad prevencie, povinnosti zamestnávateľa, práv a povinností zamestnanca, legislatívnu úpravu odbornej spôsobilosti bezpečnostného technika a základných podmienok na vydávanie oprávnení na vykonávanie poradenstva, výchovy a vzdelávania v oblasti ochrany práce.

	Doterajšia právna úprava bezpečnosti a ochrany zdravia pri práci obsiahnutá v Zákonníku práce sa upravuje v súvislosti s úpravou zákona Národnej rady Slovenskej republiky č. 330/1996 Z. z..

	Návrh zákona obsahuje splnomocnenie na vydanie ďalších právnych predpisov v oblasti bezpečnosti a ochrany zdravia pri práci, čo súvisí najmä  s harmonizáciou   právnych predpisov Slovenskej republiky s právom  Európskej únie. 

	Návrh zákona bol zaslaný 6. novembra 2000 na pripomienkové konanie všetkým ministerstvám a ostatným ústredným orgánom štátnej správy, Inštitútu pre aproximáciu práva, Najvyššiemu kontrolnému úradu, Ústavnému súdu Slovenskej republiky, Generálnej prokuratúre Slovenskej republiky, Kancelárii Národnej rady Slovenskej republiky, Konfederácií odborových zväzov Slovenskej republiky, Asociácií zamestnávateľských zväzov  a združení Slovenskej republiky, Národnej banke Slovenska a ďalším, spolu 63 pripomienkujúcim miestam, z toho 23 nemalo pripomienky.

	Do návrhu zákona boli zapracované pripomienky vecného charakteru, ktoré neodporovali duchu a účelu zákona, ako aj legislatívneho charakteru. Výsledky pripomienkového konania sú uvedené vo vyhodnotení pripomienkového konania.